KIRJALLINEN KYSYMYS E-1484/02

esittäjä(t): Glenys Kinnock (PSE) komissiolle

(29. toukokuuta 2002)

Aihe: Huumekauppa

Onko komissio sitä mieltä, että huumekauppa, erityisesti Etelä-Amerikasta Karibian alueen kautta tuotava kokaiini on luultavasti suurin yksittäinen uhka kaikkien Karibianmeren maiden ja alueiden vakaudelle ja demokratialle sekä niiden taloudelliselle ja yhteiskunnalliselle kehitykselle?

Poul Nielsonin komission puolesta antama vastaus

(3. heinäkuuta 2002)

Huumeet muodostavat todellakin vakavan uhan Karibian alueen vakaudelle, demokratialle sekä taloudelliselle ja yhteiskunnalliselle kehitykselle. Pitäisi kuitenkin huomioida, että vaikka kokaiinikauppa vastaa 85:tä prosenttia kaikista huumekaupan ja siihen liittyvien toimintojen tuloista alueella, paikallisesti tuotettu marihuana vastaa loppuja 15:tä prosenttia ja on tärkeä tekijä paikallisen kulutuksen aikaansaamisessa. Jamaika on eräs maailman suurimpia marihuanan tuottajia, muihin merkittäviin tuottajiin kuuluvat Trinidad ja Tobago, St. Vincent ja Grenadiinit, Suriname, Saint Lucia ja Dominica.

Alueen kasvava huumetuotanto, -kauppa ja huumeiden käyttö ovat osaltaan edistäneet väkivaltarikosten määrän kasvua niin huumeliigojen kuin huumeiden käyttäjien osalta. Lisäksi laittomien tuliaseiden kasvava virta alueelle on liitettävissä huumekauppaan. Rahanpesu ja huumeisiin liittyvä korruptio on lisääntynyt alueella räjähdysmäisesti ja huumekaupalla on vakavia seurauksia julkiseen kulutukseen, koska julkisia varoja on täytynyt suunnata tuottavista toiminnoista huumeista johtuvien ongelmien torjumiseen.

Tietoisena tästä komissio on asettanut huumevalvonnan tukemisen etusijalle Karibian alueella. Yhteisö oli päärahoittajana Barbados-toimintasuunnitelmassa vuosille 19962002 (20 miljoonaa euroa, joka edusti 60:tä prosenttia koko rahoituksesta), joka kattaa useita eri osa-alueita ja jonka tasapainoinen ja integroitu lähestymistapa pyrkii tarjonnan ja kysynnän vähentämiseen. Siihen kuuluvia toimenpiteitä ovat esimerkiksi alueelliset koordinointimekanismit, merenkulkuyhteistyö, lakien noudattamisen valvonta, rahanpesun torjuminen, oikeustutkinnalliset palvelut, huumausaineiden kemiallisten esiasteiden valvonta, epidemiologinen seuranta sekä monet muut kysynnän vähentämiseen liittyvät alat. Rahoitus myönnettiin kahdeksannen Euroopan kehitysrahaston (EKR) maa- ja alueohjelmista sekä budjettikohdasta B7-6310 Pohjoisen ja etelän välinen yhteistyö huumeidenvastaisessa taistelussa. On odotettavissa, että yhdeksännen EKR:n Karibian alueen ohjelma keskittyy huumevalvontaan, joka tukee Karibian alueen toimintasuunnitelman kehitystä ja täytäntöönpanoa. Tuettaviin aloihin kuuluvat instituutioiden ja valmiuksien kehittäminen, alueellinen koordinointi tarjonnan vähentämisessä, johon sisältyy merenkulkuyhteistyö, kysynnän vähentäminen ja alueiden välinen yhteistyö.

Tehokkaampi lähestymistapa huumevalvontaan Karibian alueella on kytkettävä huumereittiin (kokaiinireittiin) ja edellyttää siis koordinaation ja yhteistyön lisäämistä Karibian alueen kauttakulkumaiden ja Latinalaisen Amerikan tuottajamaiden välillä. Tällaista käytäntöä omaksutaan kasvavassa määrin Karibian alueen huumeidenvastaisessa strategiassa, ja kuten yllä mainittiin, sen odotetaan olevan eräs yhteisön tukiperusteista yhdeksännen EKR:n tukistrategiassa. Alueiden välistä yhteistyötä voidaan helpottaa jo olemassa olevilla kansainvälisen koordinaation ja yhteistyön menetelmillä, joihin kuuluu vuonna 1998 Panama-toimintasuunnitelman puitteissa aloitettu huumeita koskevan koordinoinnin ja yhteistyön menetelmä Euroopan unionin, Latinalaisen Amerikan ja Karibian alueen välillä.